കോടിക്കുളം പഞ്ചായത്തിലെ നാശനഷ്ടം: മന്ത്രിമാര്ക്ക് നിവേദനം നല്കി കോടിക്കുളം: പഞ്ചായത്തില് ജൂലൈ 13ന് ഉണ്ടായ കൊടുങ്കാറ്റില് വീടു നഷ്ടപ്പെട്ടവര്ക്ക് മതിയായ സഹായം നല്കണമെന്നാവശ്യപ്പെട്ട് കോടിക്കുളം പഞ്ചായത്ത് പ്രസിഡന്റ് സുരേഷ് ബാബുവിന്റെ നേതൃത്വത്തില് പഞ്ചായത്തംഗങ്ങള് മന്ത്രിമാരായ കെ. രാജന്, പി.പ്രസാദ്, റോഷി അഗസ്റ്റിന് എന്നിവരെ സന്ദര്ശിച്ചു നിവേദനം നല്കി. നിലവിലെ സര്ക്കാര് മാനദണ്ഡങ്ങളുടെ അടിസ്ഥാനത്തില് നല്കുന്ന ധനസഹായം അപര്യാപ്തമാണെന്നും കൊടുങ്കാറ്റുമൂലം പൂര്ണമായി തകര്ന്ന പത്തും ഭാഗികമായി തകര്ന്ന 30 വീടുകള്ക്കും കൃഷി നശിച്ച 50 പേര്ക്കും അര്ഹമായ നഷ്ടപരിഹാരം അനുവദിക്കണമെന്ന് നിവേദക സംഘം മന്ത്രിമാരോട് അഭ്യര്ഥിച്ചു . പഞ്ചായത്തിലെ 6, 7, 13 വാര്ഡുകളായ ചെരിയംപാറ, വെള്ളംചിറ, പടി.കോടിക്കുളം എന്നിവിടങ്ങളിലാണ് കൊടുങ്കാറ്റില് കോടിക്കണക്കിന് രൂപയുടെ നാശനഷ്ടങ്ങള് ഉണ്ടായത്. നാശനഷ്ടം സംഭവിച്ചവരിലേറെയും നിര്ധന വിഭാഗത്തില്പ്പെട്ടവരാണ്. വീടുകള്ക്ക് ഒന്നര കോടിയുടേയും കാര്ഷിക മേഖലയില് ഒരു കോടി രൂപയുടേയും നാശനഷ്ടങ്ങള് സംഭവിച്ചതായാണ് കണക്ക്. വീടുകള് പുനര്നിര്മിക്കുന്നതിനും, അറ്റകുറ്റപ്പണികള്ക്കും കൃഷി നാശം സംഭവിച്ചവര്ക്ക് മതിയായ നഷ്ടപരിഹാരം നല്കുന്നതിനുമായി പ്രത്യേക പാക്കേജ് പ്രഖ്യാപിക്കണമെന്നും നിവേദക സംഘം ആവശ്യപ്പെട്ടു. വൈസ് പ്രസിഡന്റ് രമ്യ മനു, മെംബര്മാരായ ഷൈനി സുനില്, ഹലീമ നാസര്, പോള്സണ് മാത്യു എന്നിവരും നിവേദക സംഘത്തില് ഉണ്ടായിരുന്നു.